**Zdena Tominová** (s. **Holubová**) (7. helmikuuta 1941 Praha, Böömin ja Määrin protektoraatti - 24. toukokuuta 2020 Praha, Tšekki) oli tšekkiläinen toisinajattelija ja kirjailija sekä yksi Peruskirja 77:n allekirjoittajista.

Elämä
-----

Tominová syntyi Saksan miehittämässä Prahassa vuonna 1941. Hän aloitti kirjailijan uransa vuonna 1959 julkaisten surrealistista runoutta ja novelleja. Tominová opiskeli Kaarlen yliopistossa filosofiaa ja sosiologiaa mutta ei voinut jatkaa tohtorinopintojaan Prahan syksyn jälkeisessä Tšekkoslovakiassa. Tämän jälkeen Tominová työskenteli muun muassa tulkkina ja kääntäjänä. Hän osasi sujuvasti venäjää, ranskaa, saksaa sekä englantia. Tominová meni naimisiin filosofi Julius Tominin kanssa, kun he kumpikin olivat varsin nuoria.

### Peruskirja 77:n allekirjoitus

Tominován mukaan hän päätti allekirjoittaa Tšekkoslovakian totalitääristä kommunistihallintoa kritisoineen Peruskirja 77:n, kun hänet erotettiin työstään Prahan tiedotuspalvelussa sen jälkeen kun hän oli osallistunut Jan Patočkan hautajaisiin. Tominová oli peruskirjan toinen naispuolinen allekirjoittaja Marta Kubišován jälkeen. Laajan ja hyvän kielitaitonsa ansiosta Tominová puhui usein ulkomaalaisten toimittajien kanssa liikkeen puolesta.

Tšekkoslovakian turvallisuuskoneisto häiritsi sekä Tominováa että Tominia voimakkaasti tämän jälkeen. Siitä huolimatta Tominit järjestivät kotonaan Prahan Letnássa luentoja länsimaalaisten professoreiden kanssa. Muutaman kokouksen jälkeen Tominová joutui tuntemattomaksi jääneen miehen hyökkäyksen kohteeksi. Myös hänen kirjojensa julkaisu kiellettiin.

### Elämä maanpaossa

Tominová ja Tomin pääsivät muuttamaan Isoon-Britanniaan vuonna 1980, jonne Julius oli kutsuttu Oxfordin yliopiston toimesta. Lopulta luvattua työtä ei kuitenkaan tullut. Aviopari erosi kaksi vuotta maahan saapumisensa jälkeen. Tämän lisäksi Tšekkoslovakian hallitus riisti Tominován kansalaisuuden, eikä hän voinut palata takaisin kotimaahansa ennen samettivallankumousta.

Britanniassa Tominová työskenteli muun muassa BBC:lle. Hän myös jatkoi kirjailijan uraansa ja julkaisi kaksi englanninkielistä romaania. Tominová vietti lähes koko loppuelämänsä Isossa-Britanniassa, mutta muutti takaisin Tšekkiin lastensa luokse kun hänen terveydentilansa alkoi heiketä. Hän kuoli Prahassa vuoden 2020 toukokuussa.

Kunnianosoitukset
-----------------

Tšekin presidentti ja Peruskirja 77:n toinen allekirjoittaja Václav Havel myönsi Tominoválle ansiomerkin vuonna 2003.

Lähteet
-------

1. 1 2  Ivana Chmel Denčevová: Charta 77 ji stála domov i manželství. A přece... Osudové ženy: Zdena Tominová *﻿Český rozhlas*.  1.1.2022. Viitattu 9.4.2023. (tšekiksi)
2. 1 2 3  Brian Kenety: In memoriam: Charter 77 spokeswoman, novelist and ‘enemy of the state’ Zdena Tominová *Radio Prague International*.  25.5.2020. Viitattu 9.4.2023. (englanniksi)
3. ↑  Zemřela mluvčí Charty 77 Zdena Tominová. Strach jsem neměla, říkala o výsleších  24.5.2020. Aktuálně.cz. Viitattu 9.4.2023. (tšekiksi)
4. 1 2  Kateřina Surmanová: Zemřela mluvčí Charty 77 Zdena Tominová, disidentce a spisovatelce bylo 79 let *lidovky.cz*.  24.5.2020. Viitattu 9.4.2023. (tšekiksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Israel
* Yhdysvallat
* Tšekki
* Alankomaat

 |

 |